b'\n_START_ARTICLE_\nKartuzija\n_START_PARAGRAPH_\nKartuzija je poimenovanje za samostan katoli\xc5\xa1kega verskega reda kartuzijanov. Ime izhaja iz imena osamljene visokogorske doline Chartreuse v Franciji, v Dofinejskih Alpah, kjer je leta 1085 Sveti Bruno s tovari\xc5\xa1i dal zgraditi prvo kartuzijo Grande Chartreuse (izg. gr\xc3\xa1nd \xc5\xa1artr\xc3\xa9z), tudi Veliko kartuzijo.\n_START_SECTION_\nKartuzije na ozemlju Slovenije\n_START_PARAGRAPH_\nNa ozemlju Slovenije je okoli leta 1160 \xc5\xa1tajerski mejni grof Otokar III. \xc5\xa0tajerski (*1129 \xe2\x80\xa01164) ustanovil \xc5\xbdi\xc4\x8dko kartuzijo, ki jo je z ustanovno listino iz leta 1165  (\xc5\xa0tajerski de\xc5\xbeelni arhiv v Gradcu, listina \xc5\xa1t. 171), potrdil njegov sin Otokar IV. \xc5\xa0tajerski iz rodbine Traungavcev, od leta 1180 \xc5\xa1tajerski vojvoda Otokar I. (\xe2\x80\xa01192).  Ta je bila devetnajsti samostan tega reda, najstarej\xc5\xa1a kartuzija v Srednji Evropi in velja za prvo kartuzijo izven Francije in Italije. _NEWLINE_\xc5\xbdi\xc4\x8dki kartuziji je leta 1172 sledila ustanovitev kartuzije v Jurklo\xc5\xa1tru. Med letoma 1255 in 1260 je bil ustanovljen kartuzijanski samostan Bistra, leta 1407 pa je bila z listino Celjskega grofa Hermana II. ustanovljen \xc5\xa1e Kartuzijanski samostan Pleterje. Slednji je tudi edina \xc5\xa1e delujo\xc4\x8da skupnost kartuzijanov v Sloveniji. Samostana v Bistri in \xc5\xbdi\xc4\x8dah sta bila razpu\xc5\xa1\xc4\x8dena leta 1782, z reformami cesarja Jo\xc5\xbeefa II., kartuzija v Jurklo\xc5\xa1tru pa je \xc5\xbee v 16. stoletju zabredla v te\xc5\xbeave in bila odvzeta kartuzijanom.'